## Pravilnik o izdavanju pisanog ili izricanju usmenog upozorenja

### NN 25/2008 (27.2.2008.), Pravilnik o izdavanju pisanog ili izricanju usmenog upozorenja

# MINISTARSTVO UNUTARNJIH POSLOVA

**844**

Na temelju članka 245. stavka 7. Prekršajnog zakona (»Narodne novine« br.
107/2007), ministar unutarnjih poslova donosi

## PRAVILNIK

### O IZDAVANJU PISANOG ILI IZRICANJU USMENOG UPOZORENJA

Članak 1.

Ovim Pravilnikom propisuje se način postupanja policije prilikom izdavanja
pisanog upozorenja ili izricanja usmenog upozorenja počinitelju prekršaja,
evidentiranje izdanih i izrečenih upozorenja te sadržaj i izgled obrasca pisanog
upozorenja i obrasca izvješća o izrečenom usmenom upozorenju.

Članak 2.

Kada policija tijekom obavljanja poslova nadzora utvrdi da je počinjen prekršaj
za koji je propisana samo novčana kazna do1.000,00 kuna, osobito lake naravi i
da počinitelj nije prije činio slične prekršaje može počinitelju prekršaja
izdati pisano upozorenje ili izreći usmeno upozorenje.
U smislu ovog Pravilnika, prekršajima osobito lake naravi smatraju se prekršaji
kojima nije izazvana opasnost niti je nastala šteta za druge osobe.

Članak 3.

U slučaju iz članka 2. stavka 1. ovoga Pravilnika, policijski službenik će prije
izdavanja pisanog upozorenja ili izricanja usmenog upozorenja u službenim
evidencijama Ministarstva unutarnjih poslova (u daljnjem tekstu: Ministarstvo)
provjeriti je li počinitelj prije činio slične prekršaje, te je li mu za te
prekršaje već izdavano pisano upozorenje ili izricano usmeno upozorenje i koliko
puta.
Nakon provjere podataka iz stavka 1. ovoga članka, ako počinitelj prekršaja u
zadnjih 12 mjeseci nije evidentiran da je počinio prekršaj iz istog propisa za
koji mu je pravomoćno određena prekršajnopravna sankcija ili izdano pisano,
odnosno izrečeno usmeno upozorenje, policijski službenik može počinitelju
prekršaja izdati pisano ili izreći usmeno upozorenje, ukoliko će se opća svrha
prekršajnopravnih sankcija u konkretnom slučaju ostvariti upozorenjem umjesto
prekršajnopravnom sankcijom.
Prilikom izdavanja pisanoga ili izricanja usmenog upozorenja, policijski
službenik će počinitelja prekršaja upoznati s težinom počinjenog prekršaja i
razlozima izricanja upozorenja umjesto druge propisane prekršajnopravne sankcije
i upozoriti ga da je ubuduće dužan ponašati se u skladu s važećim propisima i
odlukama jedinica lokalne i područne (regionalne) samouprave.

Članak 4.

Policijski službenik neće izdati pisano ili izreći usmeno upozorenje počinitelju
prekršaja koji poriče počinjenje prekršaja ili iz bilo kojega razloga zahtijeva
prekršajni progon.

Članak 5.

Izgled i sadržaj pisanog upozorenja propisan je na obrascu koji je tiskan uz
ovaj Pravilnik i čini njegov sastavni dio. Obrazac se izrađuje u obliku
samokopirajućeg bloka A5 formata, koji se sastoji od tri lista. Prvi list
uručuje se počinitelju prekršaja, drugi list prilaže se uz izvješće koje
policijski službenik sačinjava i predaje po završetku smjene radi unosa podataka
u evidenciju, a treći list ostaje u bloku.

Članak 6.

Kod izricanja usmenog upozorenja policijski službenik će popuniti obrazac
izvješća o usmenom upozorenju, koji će, po završetku smjene, predati nadležnom
rukovoditelju, radi unosa u evidenciju.
Izgled i sadržaj izvješća o usmenom upozorenju propisan je na obrascu koji je
tiskan uz ovaj Pravilnik i čini njegov sastavni dio. Obrazac se izrađuje u
obliku samokopirajućeg bloka A5 formata, koji se sastoji od dva lista. Prvi list
predaje se nadležnom rukovoditelju, radi unosa u evidenciju, a drugi list ostaje
u bloku.

Članak 7.

O izdanim pisanim, odnosno izrečenim usmenim upozorenjima na Informacijskom
sustavu Ministarstva vodi se evidencija.
Evidencija iz stavka 1. ovoga članka sadrži:
– osobne podatke počinitelja prekršaja: ime i prezime, ime oca/majke, dan,
mjesec i godina rođenja i prebivalište odnosno boravište,
– vrijeme i mjesto počinjenja prekršaja,
– svojstvo počinitelja (kada se radi o prekršaju iz područja sigurnosti prometa
na cestama),
– vrsta vozila i registarska oznaka vozila (kada se radi o prekršaju iz područja
sigurnosti prometa na cestama),
– naziv i odredba zakona kojim je propisan počinjeni prekršaj,
– broj značke policijskog službenika koji je izdao/izrekao upozorenje,
– vrsta upozorenja (pisano ili usmeno),
– serijski broj obrasca pisanog upozorenja ili izvješća o usmenom upozorenju.

Članak 8.

Stupanjem na snagu ovoga Pravilnika prestaje važiti Pravilnik o izgledu i
sadržaju obrasca mjere pisanog upozorenja (»Narodne novine« br. 152/2004).

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Broj: 511-01-52-51-2008
Zagreb, 21. veljače 2008.

Ministar
**Berislav Rončević**, v. r.

![](dodatni/349019.gif)

![](dodatni/349020.gif)

![](dodatni/349021.gif)

![](dodatni/349022.gif)

![](dodatni/349023.gif)

Pravilnik, NN 25/2008-844
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)